JY LEES NOU Moeg gesoek
Ons internetafspraakblogger het effens moed verloor na 'n rits slegte afsprake en wonder nou wat haar toekoms inhou.
"Jy moet jouself eers liefhê voordat ander jou kan bemin." Ja, ja, het dit klaar gedoen. "Jy kan nie na jou sielsgenoot of liefde soek nie, liefde vínd jou." Al hierdie gesegdes vloei soos water van die eend se rug. En tans is ek so moeg van op afsprake gaan en om in vreemde mans se vreemde gesigte vas te kyk dat ek nie eens meer kan onthou hoe dit voel om opgewonde te wees oor iemand nie.
Ek kyk die een foto na die ander op die liefdesoekwerf en ek weet nie meer waarvan ek hou nie. Ek weet nie meer wat ek wil hê nie. 'n Jong man? 'n Ouer man. 'n Man met blonde hare? Een met swart hare?
Want ongeag wie ek kies, elke keer gaan ek alleen huis toe en wonder wat verkeerd is met my.
En ek raak al hoe ongeskikter. Al hoe korter van draad. Binnekort gaan ek ontplof in 'n kakofonie van gebreekte harte en gestorte trane. Almal se valse hoop en beloftes is besig om my vas te vang soos 'n spinnekopweb. Die man wat die sielsgenoot soek. Die ander een wat 'n vrou soek wat hou van sport. 'n Vrou in elke nartjie en 'n vrou in elke geur. Maar elke keer is dit nie ek nie.
Dalk voel ek volgende week beter. Hierdie week wil ek net huil. Want die rede waarom ek dink ek nie 'n sielsgenoot vind nie, is dalk net omdat my siel net eenvoudig nie daarin is nie. En dis wat ek hierdie naweek wil doen. Uitvind wie ek is. Waar my siel is. En hoe ek verder wil leef - alleen of hand aan hand. Dan weer, dalk lê die keuse nie eens by my nie. Dalk is dit 'n geval van die noodlot wat sal.